[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 2.4.2008

KOM(2008) 167 endelig

RAPPORT FRA KOMMISSIONEN TIL RÅDET OG EUROPA-PARLAMENTET

Det Særlige Administrative Område Macao Årsrapport 2007

RAPPORT FRA KOMMISSIONEN TIL RÅDET OG EUROPA-PARLAMENTET

Det Særlige Administrative Område Macao Årsrapport 2007

Resumé

8 år efter overdragelsen fungerer anvendelsen af konceptet "et land/to systemer" stadig tilfredsstillende, idet Macao har kunnet opretholde sit enestående samfund, sin levevis, retsstaten og de grundlæggende frihedsrettigheder. Både EU og Macao har en pragmatisk tilgang til samarbejdet, som i 2007 er blevet stadig tættere, og der er gjort gode fremskridt. Efter en stagnation i slutningen af 90'erne er Macaos økonomiske situation siden 2002 blevet væsentligt bedre, navnlig takket være liberaliseringen og den deraf følgende voldsomme vækst i spilleindustrien. Kina bidrager til vækst i spilleindustrien og den lokale turistindustri (gennem fastlandets besøgsordning) og til den økonomiske vækst generelt ved at give Macao fordelagtig adgang til fastlandets markeder. Men manglen på de institutionelle og administrative reformer, som ville skabe større gennemsigtighed og mere direkte ansvar, vækker dog stadig nogen bekymring. Macaos regering anerkender problemerne og agter at tage fat om de problemer i den sociale, miljømæssige og administrative sektor, som skyldes Macaos usædvanligt hurtige vækst.

Indledning

I 2007 var det otte år siden, at Macao i 1999 blev overdraget til Kina. Med overdragelsen blev området gjort til et såkaldt særligt administrativt område under Folkerepublikken Kina. Genforeningen af Macao og fastlandet er baseret på konceptet "et land/to systemer" og på Macaos grundlov, som blev vedtaget af Folkerepublikken Kinas nationale folkekongres. Grundloven sikrer, at Macaos hidtidige system og levevis forbliver uændret i 50 år. EU's mål med at yde støtte til Kinas koncept "et land/to systemer" har været og er fortsat at bevare erhvervsvilkårene, retsstaten og de grundlæggende rettigheder i området, og dette mål er generelt set blevet opfyldt tilfredsstillende.

1. Samarbejdet mellem Macao og EU i 2007

I 2007 var Macao fortsat en vigtig handelspartner for EU med samme værdier og interesser inden for økonomi, retsregler, sociale, uddannelsesmæssige og kulturelle forhold. Der blev holdt to samarbejdsmøder mellem Europa-Kommissionen og Macaos regering i 2007 – Det Blandede EF-Macao-udvalg holdt sit 12. møde i Macao den 6. februar og sit 13. møde i Bruxelles den 10. december 2007. På begge møder så man på samarbejdet mellem EU og Macao og de fremtidige muligheder, såsom en opfølgning på Kommissionens meddelelse fra 2006 "Den Europæiske Union, Hongkong og Macao: Samarbejdsmulighederne 2007-2013"[1]. Det juridiske grundlag for dialogen og samarbejdet mellem EU og Macao er den handels- og samarbejdsaftale mellem EØF og Macao, som blev undertegnet i 1992. Det næste møde i Det Blandede EF-Macao-udvalg forventes at finde sted i Macao i andet halvår af 2008.

Det vellykkede program for det retlige samarbejde mellem EU og Macao sluttede i starten af 2007 med en større konference i Macao om emnet "One Country, Two Systems, Three Legal Orders – Perspectives for Evolution" (et land, to systemer, tre retsordener – udviklingsmuligheder) den 5.-7. februar 2007 med deltagelse af mange ledende eksperter i forfatningsret fra Macao, Hongkong, det kinesiske fastland og EU's medlemsstater.

Immigrationssamarbejdet mellem EU og Macao skred fremad i 2007 med den effektive gennemførelse af tilbagetagelsesaftalen mellem EU og Macao og uddannelsesprogrammet "MIGRAMACAO" for Macaos fremmedpoliti.

Det økonomiske og handelsmæssige samarbejde mellem EU og Macao blev styrket i 2007 ved hjælp af en række særlige europæiske arrangementer i forbindelse med Macaos internationale handelsmesse den 18.-21. oktober 2007.

Europa-Kommissionen var tilfreds med den store indsats, Macaos regering ydede i 2007 for at forebygge og bekæmpe hvidvaskning af penge og finansiering af terrorisme. Da USA's finansministerium rejste tiltale mod Banco Delta Asia (BDA) for hvidvaskning af penge, overtog Macaos monetære myndigheder ledelsen af BDA og gennemførte en række reformer, inden banken blev overdraget til de oprindelige aktionærer i september 2007.

Europa-Kommissionen noterer sig, at der er indført bedre procedurer for offentlige indkøb med henblik på at øge gennemsigtigheden og styrke lovgivningen og dermed sikre fair og fri konkurrence, og den opfordrer Macao til fortsat at følge denne politik for administrativ reform og forebyggelse af korruption.

Endelig indledte Kommissionen drøftelser med Macao for at forberede indførelsen af foranstaltninger svarende til direktivet om beskatning af indtægter fra opsparing. Målet med EU's direktiv om beskatning af indtægter fra opsparing er at sætte medlemsstaterne i stand til effektivt at udøve deres ret til at beskatte de renter, som bosiddende personer får fra opsparing af indtægter, de har tjent uden for deres bopælsland. Direktivet berører ikke national skattelovgivning og pålægger ikke nogen lande tvungen skatteopkrævning.

Den bilaterale varehandel mellem EU og Macao fortsatte med at falde, idet importen af tøj fra Macao faldt som følge af udfasningen af tekstil- og beklædningsaftalen. I de første ni måneder af 2007 faldt importen fra Macao med ca. 12 % til 366 mio. EUR. EU's eksport til Macao steg derimod kraftigt med 28 % til 146 mio. EUR på grund af den store efterspørgsel på kapitalgoder og luksusforbrugsgoder i takt med Macaos hurtige økonomiske vækst.

Hvad angår udenrigspolitikken, fortsatte Macao med at spille en rolle som platform for Kinas internationale forbindelser til portugisisktalende lande. Dette skete på grundlag af de ordninger, der forvaltes i samarbejde med den centrale regering i Folkerepublikken Kina.

2. Politisk og økonomisk udvikling

I 2007 fortsatte Kommissionen med at følge den institutionelle, økonomiske og sociale udvikling i Macao baseret på det formelle tilsagn fra 1999 om at "overvåge og sikre overholdelsen af princippet om "et land, to systemer" og med at give sin fulde støtte til Macaos politiske, økonomiske og kulturelle selvstyre[2].

Forbindelserne mellem Macaos regering og fastlandet er forholdsvis gode. Selv inden Kina genvandt retten til at udøve suverænitet, har man i Macao følt, hvordan den kinesiske regering og nogle af Kinas organer, såsom kontoret for offentlig sikkerhed, gjorde deres indflydelse gældende. Kriminalitet i tilknytning til spilleindustrien (hvidvaskning af penge, bandekrige, korruption mv.) giver problemer, og fastlandet og andre lande, herunder USA, lægger pres på Macao for at få tilpasset lovgivningen og håndhævelsen heraf til international praksis.

Den nationale folkekongres er indtil videre ikke blevet bedt om at fortolke Macaos grundlov, og der er ikke sat spørgsmålstegn ved Macaos retlige uafhængighed. Udviklingen mod demokrati er ikke øverst på dagsordenen, da Macaos grundlov i modsætning til Hongkongs grundlov, ikke fastslår, at indførelsen af almindelig valgret er det endelige mål med forfatningens udvikling, selv om den giver mulighed for at ændre proceduren for valg af regeringslederen og den lovgivende forsamling.

Macaos regeringsleder, Edmund Ho, sagde i sin årlige tale den 13. november 2007 om de politiske planer for 2008, at det ikke ville være muligt at indføre direkte valg i 2009 eller umiddelbart efter 2009, da det var et emne, der først måtte undersøges indgående. Kommissionen har mærket sig Edmund Hos udtalelser og ser frem til iværksættelsen af planerne for udvikling af demokratiet. Edmund Ho har også udtalt, at han havde til hensigt at færdiggøre de juridiske procedurer i sin valgperiode – dvs. inden udgangen af 2009 – for lovgivning vedrørende artikel 23 i Macaos grundlov, hvori det hedder, at Macao bør vedtage love, som "forbyder enhver form for forræderi, løsrivelse, oprør (og) statsfjendtlige aktiviteter mod den centrale folkeregering eller tyveri af statshemmeligheder for at forhindre udenlandske politiske organisationer eller organer i at iværksætte politiske aktiviteter i regionen …".

Retsvæsenet og de retshåndhævende myndigheder i Macao opviser fortsat gode resultater. Den effektive beskyttelse af frihedsrettighederne og de grundlæggende rettigheder ved hjælp af kompetente og uafhængige domstole udgør et vigtigt fundament for Macaos levevis. Sagen ved Macaos domstole om den tidligere regeringssekretær for transport og offentlige anlægsarbejder, Ao Man-long, som var en af Macaos topembedsmænd, der er anklaget for bestikkelse og hvidvaskning af penge, vakte stor offentlig interesse i 2007.

Macaos presse, som afspejlede den offentlige mening, kritiserede Macaos offentlige administration for at lade kommunalrådene bruge for mange penge, for at have hemmelige aftaler mellem regering og virksomheder om salg af jord og import af arbejdskraft og generelt for at øge de sociale skævheder.

Der var flere offentlige demonstrationer i 2007 (den 1. maj, den 1. oktober og den 20. december) iværksat af en mindre, men meget højtråbende gruppe af Macaos samfund. Bivirkningerne af Macaos bemærkelsesværdige økonomiske succes siden 2002 er faldende realindkomst for visse fattige grupper eller for mennesker med fast indkomst, og det uundgåelige stress og de miljømæssige og fysiske eksterne virkninger og omkostninger som en hurtig urbanisering, trængsel, økonomisk udvikling og sociale forandringer medfører.

I 2007 begyndte Macaos regering at anerkende og forsøge at modvirke det økonomiske, miljømæssige og sociale pres. Regeringslederen Edmund Ho meddelte, at der ville blive truffet foranstaltninger for at imødegå disse problemer i form af skattelettelser for lavtlønnede, skattelettelser for de billigste boliger, lønstigninger for embedsmænd, opførelse af 19 000 nye sociale boliger, mere magt til kommissionen mod korruption og en række andre tilskud og støtteforanstaltninger på det sociale og kulturelle område.

Den økonomiske vækst i Macao steg fortsat i 2007. Da kasinomonopolet blev opløst i 2002, steg antallet af kasinolicenstagere til seks, og spilleindtægterne mere end tredoblede på fem år og overgik Las Vegas. Hjørnestenene i Macaos økonomi var turisme og spilleindustri, hvilket understøttedes af et stigende antal begejstrede besøgende fra fastlandet Kina og resten af verden. Store udenlandske investeringsprojekter har ændret byens udformning og gjort Macao til et mål for international turisme og investering. Efter en tocifret vækst i 2006 steg realvæksten i BNP til næsten 30 % for de første tre kvartaler af 2007. Skatteindtægterne steg med næsten 50 % og gav et stort offentligt overskud. Macaos BNP per indbygger er nu større end Hongkongs.

3. Fremtidsudsigter

Kommissionen vurderer, at princippet med "et land, to systemer" generelt set er blevet overholdt og fungerer godt for Macaos befolkning. Det er vigtigt, at Macaos regering bliver ved med at nyde en høj grad af autonomi inden for økonomi, handel og beskatning og på det finansielle og lovgivningsmæssige område, og at Macaos befolkning har sit eget retssystem, en uafhængig dommerstand, individuelle ejendomsrettigheder, ytringsfrihed og en markedsøkonomi.

Macao står også over for en række miljøproblemer, navnlig problemer med vedligeholdelse og forvaltning af den arkitektoniske og kulturelle arv, luftkvalitet, vandkvalitet, energieffektivitet, affaldshåndtering og lave emissionsstandarder for køretøjer.

I den forbindelse har Macao brug for tættere forbindelser og samarbejde med fastlandet, navnlig med Guangdong-provinsen, Shenzhen, Zhuhai og Hongkong. Samarbejdet er nødvendigt både for forvaltningen af handels- og migrationsstrømme, håndhævelsen af love, styrkelsen af administrationen og bekæmpelsen af miljøproblemer. Mulighederne for et relevant videnskabeligt input via samarbejdet under EU's syvende rammeprogram for forskning bør også overvejes. Kommissionen mener, at EU kan og vil bidrage hertil med sine erfaringer.

[1] "Den Europæiske Union, Hongkong og Macao: Samarbejdsmulighederne 2007-2013". Meddelelse fra Kommissionen til Rådet og Europa-Parlamentet. KOM(2006) 648 endelig af 26.10.2006.

[2] Meddelelse fra Kommissionen til Rådet og Europa-Parlamentet - "Den Europæiske Union og Macao: efter år 2000", 12.11.1999, KOM(1999) 484 endelig udg.